Line Barfod (EL), 2004-03-23:
Enhedslisten støtter intentionerne i forslaget.
Vi synes, at det er rigtig godt, at Socialdemokratiet nu lægger op til et opgør med det minuttyranni, man selv gik i gang med under den socialdemokratisk-radikale regeringsperiode.
Det tegner godt for, at vi efter et valg, når der er et nyt flertal, kan få afskaffet minuttyranniet.
Vi synes også, det er godt, at vi får fastslået i forslaget her, at det at blive gammel ikke er det samme som, at man ikke kan mere, at man ophører med at være menneske og borger, men i stedet reduceres til bare at være en, som nogen skal tage sig af.
Det synes vi er vældig godt at man lægger op til at vi får en større debat om.
Hvad der også fremgår af forslaget, og hvad vi også har haft nogen debat om, nemlig de ansattes forhold, er også utrolig vigtigt.
Det er vigtigt, at vi får ændret forholdene, så hjemmehjælperne har mulighed for at føle en faglig stolthed over det kæmpe arbejde, de i dag gør på trods af de elendige forhold, de bliver budt mange steder.
Der havde vi jo gerne set, at man gik i gang med at ansætte langt flere, så der blev flere hænder til at tage sig af de ældre, der har brug for det, og som kunne give det overskud i hverdagen til at yde den omsorg, som en del hjemmehjælpere i dag faktisk tager fra deres fritid, fordi de ikke kan holde ud ikke at give omsorgen.
Vi mener, at det er utrolig vigtigt, at vi også gør noget for at forhindre den store nedslidning, der er på grund af dårligt arbejdsmiljø, fordi alt for få skal klare alt for mange opgaver.
Det mener vi man skulle have brugt nogle penge på i stedet for regeringens panikpakke med forbrugsfest til de rigeste.
Der ville være gode muligheder for at få en masse i arbejde på det her område.
Noget af det, vi ikke er helt så glade for i forslaget, er spørgsmålet om udviklingsmål, hvis det sættes op som et mål for den enkelte.
Der har vi nogle betænkeligheder med hensyn til, hvad der egentlig ligger i det, og fordi man skal have noget praktisk hjælp til at gøre rent eller andet, er det jo ikke sikkert, at man har behov for at gå ind i en hel udviklingsplan.
Man kunne f.eks. sige, at vi har
det mål, at der højest må komme fire hjemmehjælpere i den enkelte ældres hjem i løbet af 1 år, og hvordan tilrettelægger vi ferie, hvordan tilrettelægger vi, at der er vikarer ved sygdom osv., så vi når det mål?
På samme måde som nogle sygehusafdelinger er gået ind og har sagt, at man skal have en kendt læge, man skal have den samme sygeplejerske under hele forløbet, så må det også være muligt at opstille den type mål og organisere arbejdet blandt hjemmehjælperne, så det kan lade sig gøre. Med det har jeg også sagt, at vi mener, at der er behov
for, at man lokalt ser langt mere på, hvordan vores samfund er indrettet, hvad vi kan gøre for at give bedre mulighed for, at de ældre deltager i samfundet, ikke er isoleret i deres lejligheder eller på plejehjemmet. Vi fremsætter i denne her uge et forslag om lokalråd, som skal give mulighed for, at man lokalt diskuterer, hvad man vil.
Det kunne f.eks. være, at man diskuterede, hvordan plejehjem og børnehave kan arbejde mere sammen.
Hvordan kan ældrecenteret og skolen arbejde sammen?
Hvordan kan man have glæde af hinanden?
Kan man spise sammen, kan man lave noget mad sammen?
Hvad er det for nogle ressourcer, disse mennesker har?
Masser af ældre har utrolig mange ressourcer, de har en enorm viden og erfaring.
Mange af dem er fyldt med kreativitet og overskud, som det kunne være godt at bruge i samfundet.
I stedet for at vi siger, at nu er de gået på pension, og så skal de slet ikke bidrage længere, så lad os give dem muligheden for, at de ressourcer kan bruges på mange forskellige områder.
Jeg håber ikke, at det budskab breder sig. Jeg håber ikke, at det er udtryk for regeringens opfattelse af de mange mennesker, der gør et kæmpe arbejde.
Jeg synes hellere, vi skulle give et ordentligt skulderklap til de mange, der laver et godt stykke arbejde og give dem frihed til, at der kan komme endnu mere fest og farver ind, end der er i dag, og at endnu flere kan få lov at deltage.
Et udviklingsmål for en enhed kunne jo f.eks. være, at alle de ældre, som den enhed tager sig af, skal deltage i en rigtig god byfest om et halvt år, og de ældre skal selv være med til at arrangere den.
Eller der kunne være andre sjove ting, hvis vi giver den frihed og den smule midler, der skal til for at kunne lave den type aktiviteter.
Så tror jeg virkelig, vi kunne få en langt bedre ældrepleje, end vi har i dag.